SKRIFTLIG FORESPØRGSEL E-2639/99

af Alexandros Alavanos (GUE/NGL) til Kommissionen

(12. januar 2000)

Om: Kommissionens forslag til den fælles markedsordning for bomuld

Bomuldsproduktionen i Grækenland har i mange år overskredet den nationale garantimængde på 782.000 tons med det resultat, at der er blevet pålagt store bøder, og producenternes indkomster er faldet drastisk.

I Kommissionens nye forslag til ændring af ordningen for bomuld fastholdes ikke alene størrelsen af garantimængden og de samlede bevillinger (770 mio. euro), der stilles til rådighed på fællesskabsbudgettet, uændret, men der foreslås også en forøgelse af medansvarsafgiften under påskud af, at årsbudgettet er overskredet.

Eftersom bomuld er en vigtig afgrøde i Grækenland (ca.450.000 ha; over 200.000 familier beskæftiget inden for den primære, sekundære og tertiære produktion; høje investeringer), og EU samtidig har et stort underskud, hvad angår dette produkt, bedes

Kommissionen besvare følgende:

1. Vil Kommissionen tage sine forslag op til fornyet overvejelse med henblik på at øge den maksimale garantimængde og de tilsvarende bevillinger på budgettet, så de svarer til det faktiske produktionsniveau?

2. Vil Kommissionen undlade at øge de gældende begrænsninger i tilfælde af, at referencemængderne overskrides?

3. Vil Kommissionen træffe foranstaltninger, så de små bomuldsproducenter får hele tilskuddet uden nedskæringer på grund af medansvarsafgift?

4. Hvilke yderligere foranstaltninger agter Kommissionen at træffe til fordel for de små producenter, som rammes særlig hårdt af de høje bøder?

Svar afgivet på Kommissionens vegne af Franz Fischler

(10. februar 2000)

Som en opfølgning af de prioriteter, Rådet under kompromiset om prispakken for 1998/99 ønskede behandlet ved gennemgangen den fælles markedsordning for bomuld, har Kommissionen stillet forslag om en reform af ordningen.

Forslaget, som betyder en væsentlig forenkling af bestemmelserne, tager sigte på dels at fastholde det grundlæggende princip om den støtteordning, som udligningsstøtten udgør, dels at bevare det institutionelle prisniveau og de nationale garantimængder uændret.

Den uændrede videreførelse af de nationale garantimængder og dermed den maksimale garantimængde lever op til visse miljøkrav, for så vidt som det medvirker til at stabilisere arealudvidelsen, der bør begrænses af hensyn til vandforsyningen.

På budgetplanet viser sektorens nuværende udgifter, der overstiger 900 mio. EUR, at visse forhold kan gøre det vanskeligt at overholde den globale budgetdisciplin. Bomuldsproducenterne, der i øjeblikket er de eneste, som nyder fuld beskyttelse mod prissvingningerne på verdensmarkedet, bør til gengæld bestræbe sig på ikke at forværre budgetsituationen ved at overskride de nationale garantimængder. I dette øjemed er forslaget om at hæve nedskæringssatsen et forsøg på at bevidstgøre landbrugerne om, at de har et medansvar for den samlede produktion.

Det ville således være inkonsekvent at fritage de små bomuldsproducenter for medansvarsafgiften. I øvrigt har Kommissionen ingen planer om specifikke støtteforanstaltninger til fordel for dem. Som det ærede medlem husker, blev ordningen vedrørende fast hektarstøtte til fordel for de små bomuldsproducenter i løbet af høståret 1995/1996 afskaffet for at sætte en stopper for den ineffektive og uønskede anvendelse af Fællesskabets finansielle midler. Men disse midler indgår i de samlede budgetbevillinger, der i øjeblikket tildeles sektoren.